
Text rozhodnutia
Súd: Krajský súd Banská Bystrica Spisová značka: 20Sd/375/2015 Identifikačné číslo súdneho spisu: 6015201529 Dátum vydania rozhodnutia: 20. 07. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015201529.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľky: H.. U. V., nar. XX. H. XXXX, R. XXX/X, J. XXX XX, proti odporkyni: Sociálna poisťovňa, ul. 29. augusta č. 8, 813 63 Bratislava, o preskúmanie rozhodnutia o starobnom dôchodku takto r o z h o d o l : Rozhodnutie odporkyne č. XXX XXX XXXX X zo dňa 22. septembra 2015 p o t v r d z u j e. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X zo dňa 22.09.2015 podľa § 65 § 82 zákona č. 461/2003 Z. z. o sociálnom poistení /ďalej len zsp/ v znení neskorších predpisov priznala navrhovateľke starobný dôchodok od 15.08.2015 v sume 449,00 Eur mesačne. Odporkyňa v odôvodnení rozhodnutia okrem uviedla podrobný spôsob výpočtu sumy starobného dôchodku a minimálneho dôchodku. Odporkyňa v odôvodnení rozhodnutia tiež uviedla, že suma starobného dôchodku je 449,00 EUR mesačne a je vyššia ako suma minimálneho dôchodku 328,90 EUR mesačne, preto nevznikol nárok na zvýšenie starobného dôchodku na sumu minimálneho dôchodku podľa § 82b zákona č. 461/2003 Z. z. v znení zákona č. 140/2015 Z. z. Pre výpočet starobného dôchodku obdobie dôchodkového poistenia, rozhodujúce obdobie na výpočet dôchodku sumy vymeriavacích základov na určenie poistného na dôchodkové poistenie, všeobecné vymeriavacie základy a osobné mzdové body sú uvedené v osobnom liste, ktorý tvorí prílohu rozhodnutia a je jeho neoddeliteľnou súčasťou. Pre výpočet minimálneho dôchodku obdobie dôchodkového poistenia, kvalifikované obdobie dôchodkového poistenia, sumy vymeriavacích základov na určenie poistného na dôchodkové poistenie, všeobecné vymeriavacie základy a osobné mzdové body na určenie minimálneho dôchodku sú uvedené v osobnom liste dôchodkového poistenia na určenie minimálneho dôchodku, ktorý tvorí prílohu rozhodnutia a je jeho neoddeliteľnou súčasťou. Navrhovateľka podala voči uvedenému rozhodnutiu v zákonom stanovenej lehote opravný prostriedok, v ktorom uviedla, že na osobnom liste dôchodkového poistenia na určenie minimálneho dôchodku nemá od roku 1984 až do roku 1992 uvedené vymeriavacie základy. Z dôvodu na určenie minimálneho starobného dôchodku navrhovateľka žiadala vybrať roky od 1984 ako sú uvedené v osobnom liste dôchodkového poistenia Odporkyňa v písomnom stanovisku zo dňa 02.12.2015 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Odporkyňa k námietke navrhovateľky uviedla, že na účely výpočtu sumy minimálneho dôchodku sa neprihliada na obdobie dôchodkového poistenia uvedené v rozhodnutí o priznaní starobného dôchodku, ale je potrebné vypočítať tzv. kvalifikované obdobie dôchodkového poistenia, pričom kvalifikovaným obdobím dôchodkového poistenia podľa § 82b ods. 4 zákona v znení zákona č. 140/2015 Z. z. je obdobie dôchodkového poistenia získané pred 1.1.1993. Pred 1.1.1993 sa započítavajú všetky dni dôchodkového poistenia. Krajský súd preskúmal napadnuté rozhodnutie na pojednávaní dňa 20.07.2016 v zmysle § 250l OSP, oboznámil sa s pripojenými listinnými dôkazmi, vec preskúmal v neprítomnosti navrhovateľky a odporkyne a dospel k záveru, že opravnému prostriedku nie je možné vyhovieť. Súd ospravedlnil neprítomnosť navrhovateľky na pojednávaní . Súd ospravedlnil neprítomnosť odporkyne na pojednávaní a pri preskúmaní veci prihliadol na dôvody uvedené v písomnom stanovisku. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pritom starostlivo prihliada na všetko, čo vyšlo za konania najavo, včítane toho, čo uviedli účastníci. Navrhovateľka žiadosťou spísanou dňa 17.08.2015 požiadala odporkyňu o priznanie starobného dôchodku od 15.08.2015. Podľa § 82b zákona v znení zákona č. 140/2015 Z. z. nárok na zvýšenie sumy starobného dôchodku na sumu minimálneho dôchodku vzniká, ak poberateľ tohto dôchodku a/ získal najmenej 30 rokov kvalifikovaného obdobia dôchodkového poistenia, b/ uplatnil si nárok na pozostalostný dôchodok podľa zákona č. 461/2003 Z. z. v znení neskorších predpisov, nárok na dôchodok podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov a nárok na pozostalostný dôchodok na základe zmluvy o poistení dôchodku zo starobného dôchodku sporenia podľa zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov, ak boli splnené podmienky nároku na dôchodok podľa uvedených právnych predpisov a c/ suma starobného dôchodku vrátane sumy pozostalostného dôchodku podľa zákona č. 461/2003 Z. z. v znení neskorších predpisov, sumy dôchodku podľa zákona č. 328/2002 Z. z. v znení neskorších predpisov, sumy pozostalostného dôchodku na základe zmluvy o poistení dôchodku zo starobného dôchodkového sporenia podľa zákona č. 43/2004 Z. z. v znení neskorších predpisov, sumy dôchodku vyplácaného z cudziny nedosahuje sumu minimálneho dôchodku zodpovedajúcu získanému počtu rokov kvalifikovaného obdobia dôchodkového poistenia. Vzhľadom na to, že navrhovateľka splnila zákonné podmienky pre priznanie starobného dôchodku odporkyňa napadnutým rozhodnutím žiadosti navrhovateľky vyhovela. Súd k dôvodu uvedenému v opravnom prostriedku uvádza nasledovné. Kvalifikovaným obdobím dôchodkového poistenia, a to bez ohľadu na hodnotu osobného mzdového bodu, sú aj dni dôchodkového poistenia získané a/ pred 1.1.1993, b/ v cudzine alebo c/ v kalendárnom roku, v ktorom boli splnené podmienky nároku na starobný dôchodok, invalidný dôchodok alebo predčasný starobný dôchodok podľa zákona č. 461/2003 Z. z. v znení neskorších predpisov a to vrátane starobného dôchodku priznaného podľa zákona č. 461/2003 Z. z. v znení neskorších predpisov, ktorého suma bola určená podľa predpisov účinných pred 1.1.2004 alebo d/ v kalendárnom roku, do ktorého patrí deň, od ktorého bol priznaný starobný dôchodok alebo invalidný dôchodok podľa predpisov účinných pred 1.1.2004. Navrhovateľka k 15.08.2015 získala 16 054 dní kvalifikovaného obdobia dôchodkového poistenia. Podľa § 60 ods. 9 zákona č. 461/2003 Z. z. v znení neskorších predpisov rok dôchodkového poistenia je 365 dní dôchodkového poistenia, z čoho vyplýva, že navrhovateľka získala 43 rokov a 359 dní kvalifikovaného obdobia dôchodkového poistenia. Suma minimálneho dôchodku je podľa § 82b ods. 1 zákona č. 461/2003 Z. z. v znení zákona č. 140/2015 Z. z. určená v závislosti od sumy životného minima pre jednu plnoletú fyzickú osobou podľa zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov platnej k 1. januáru kalendárneho roka, v ktorom sa určuje suma dôchodku, a ktorá k 1.1.2015 je 198,09 EUR mesačne, a od počtu získaných rokov kvalifikovaného obdobia dôchodkového poistenia. Suma minimálneho dôchodku za 30 rokov kvalifikovaného obdobia dôchodkového poistenia je 136 % sumy životného minima, za 31. až 39 . rok kvalifikovaného obdobia dôchodkového poistenia sa percentuálna suma minimálneho dôchodku 136 % zvyšuje o 2 % sumy životného minima za každý rok kvalifikovaného obdobia dôchodkového poistenia a za 40. a každý ďalší rok kvalifikovaného obdobia dôchodkového poistenia sa percentuálna suma minimálneho dôchodku patriaca za 39 rokov kvalifikovaného obdobia dôchodkového poistenia zvyšuje o 3 % sumy životného minima. V súlade s vyššie uvedeným je suma minimálneho dôchodku u navrhovateľky za 43 rokov kvalifikovaného obdobia dôchodkového poistenia 166 % zo sumy životného minima 198,09 EUR mesačne, to znamená 328,90 EUR mesačne. Súd mal v konaní preukázané, že odporkyňa napadnutým rozhodnutím posúdila nárok navrhovateľky v súlade s jej žiadosťou a príslušnými právnymi predpismi. Navrhovateľka nepredložila súdu právne relevantný dôkaz o vecnej nesprávnosti a prípadnej nezákonnosti uvedeného rozhodnutia. Námietka navrhovateľky uvedená v podanom opravnom prostriedku je právne irelevantná a nemá vplyv na zákonnosť a vecnú správnosť napadnutého rozhodnutia. Súd pre komplexné posúdenie veci považuje za potrebné uviesť, že inštitút minimálneho dôchodku sa uplatňuje vtedy, keď suma starobného dôchodku je nižšia ako suma minimálneho dôchodku. Z dôvodu, že suma starobného dôchodku navrhovateľky je 449,00 EUR a je vyššia ako suma minimálneho dôchodku 328,90 EUR mesačne, navrhovateľke nevznikol nárok na zvýšenie na sumu minimálneho dôchodku. Súd náhradu trov konania posúdil podľa § 250l v spojitosti s § 250k OSP, navrhovateľka nemala v konaní úspech a preto jej súd nepriznal náhradu trov konania. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6015201529.1 (dáta aktuálne k 10. 11. 2026). Záväzné je znenie zverejnené súdom.




